סול בלו

סול בלו (באנגלית: Saul Bellow; 10 ביוני 1915 - 5 באפריל 2005) היה סופר קנדי-אמריקאי יהודי, חתן פרס נובל לספרות לשנת 1976.

זכה בפרס הרצאת ג'פרסון לשנת 1977 ובפרסים רבים נוספים.

בלו נודע בעיקר בכתיבת רומנים החוקרים את הבידוד, הניתוק הרוחני והאפשרות להתעוררות האדם. נחשב, על ידי מבקרים רבים, כאחד הגדולים בסופרי ארצות הברית.

קורות חיים
בלו נולד בשם סולומון, בלאשין, פרבר בעיר מונטריאול בקנדה, להורים שהיגרו מסנקט פטרבורג. בגיל 9 עברה משפחתו לארצות הברית לעיר שיקגו. בלימודי התואר הראשון התמקד באנתרופולוגיה באוניברסיטת נורת'ווסטרן, ונטען שללימודים אלו הייתה השפעה על כתיבתו. הוא סיים תואר שני באוניברסיטת ויסקונסין–מדיסון. לימד יותר משלושים שנה בוועדה למחשבה חברתית (Committee on Social Thought) באוניברסיטת שיקגו וכן במוסדות אקדמיים רבים אחרים, בהם אוניברסיטאות מינסוטה, ייל, ניו יורק, פרינסטון ובוסטון, שם הרצה בחוג לאנגלית. לשם קבלת המשרה בבוסטון עזב את שיקגו אחרי שנים רבות, ועבר להתגורר במסצ'וסטס בסוף העשור השמיני לחייו. הוא נפטר בגיל 89 בברוקליין, מסצ'וסטס, והובא למנוחות בבית העלמין היהודי "שיר ההרים" בברטלבורו, ורמונט.

בלו ביקר בישראל אליה היה לו קשר נפשי עמוק פעמיים, במלחמת ששת הימים ב-1967, עת סיקר עבור "ניוזדיי" את הקרבות והניצחון, וב-1975 עת שהה בירושלים שלשה חדשים עם אשתו הרביעית, אלכסנדרה, כאורחו של טדי קולק. בעקבות ביקורו השני פרסם את "לירושלים ובחזרה", אחד החיבורים היותר מעמיקים על ישראל (ראה אור גם בעברית, בהוצאת עידנים, בתרגום אהרן אמיר).

עמדותיו
בלו נמנה עם קבוצת האינטלקטואלים של ניו יורק.
היה תומך מובהק של מדינת ישראל, וכתב את הספר "לירושלים ובחזרה" שבו סיפר על פגישותיו עם פוליטיקאים ישראלים בירושלים. העיר ראשון לציון קראה רחוב על שמו.

חיים אישיים
בלו היה נשוי חמש פעמים בין היתר עם אלכסנדרה בלו ולצד נישואיו, הסוערים בדרך כלל, ניהל פרשיות אהבים לרוב. "אני פוליגמיסט מוצהר ומודע", נהג לומר. בתו האחרונה נולדה כשהיה בן 85, מנישואיו למזכירתו ג'ניס פרידמן, הצעירה ממנו ב-35 שנים.

סגנון ספרותי
מלבד בספר הנדרסון מלך הגשם, רוב גיבורי ספריו של בלו הם גברים יהודים לא צעירים שמתגוררים בשיקגו או בניו יורק.

עלילות ספריו מובלות על ידי מסעות חיפוש אישיים ומשברים של הגיבורים ופחות על ידי פעולה. על פי רוב, גיבוריו של בלו נמצאים בנקודת משבר בחייהם, מסיבה רומנטית, כספית או אחרת. הסערה שחווה גיבור הספר מעוררת שאלות קיומיות.

בלו התייחס בספריו ליצירותיהם של פילוסופים גדולים, בדרך כלל מבלי לפגוע בקריאות הספר או להפריע לעלילה. דוגמה מרשימה לכך ניתן למצוא בספר כוכב הלכת של מר סאמלר שעוסק בניצול שואה נרגן שחי בעיר ניו יורק במהלך המהפכה התרבותית של שנות השישים.

בלו ניסה ידו גם בכתיבת מחזות - שניים מהם אף הועלו בברודוויי, אך נחלו כישלון חרוץ. כמה מספריו עובדו לסרטים.

ספריו שתורגמו לעברית
על בלימה (1944), תרגם יותם ראובני, זמורה ביתן, 2000.
הקורבן (1947), תרגם ארז אשרוב, זמורה ביתן, 2010.
הרפתקאות אוגי מארץ' (1953), תרגם אהרן אמיר, זמורה ביתן, 1979.
תפוס את היום (1956), תרגם אביב מלצר, הוצאת אדם, 1980. תרגום נוסף: משה זינגר, זמורה ביתן, 1991.
הנדרסון מלך הגשם (1959), תרגמה אופירה רהט, ספרית פועלים, 1976. תרגום נוסף: משה זינגר, זמורה ביתן, 1992.
הרצוג (1964), תרגם אליהו פורת, ספרית פועלים, 1965. תרגום נוסף: עודד פלד, זמורה ביתן, 1992.
זיכרונות מוסבי וסיפורים אחרים (1968), תרגם יותם ראובני, זמורה ביתן, 2000.
כוכב הלכת של מר סאמלר (1970), תרגם חיים גליקשטיין, ספרית פועלים, 1971. תרגום נוסף (בשם כוכבו של מר סאמלר): משה זינגר, זמורה ביתן, 1993.
מתנת המבולדט (1975), תרגמה אביבה גור, ספרית פועלים, 1978. תרגום נוסף (בשם מתנת הומבולט): מרדכי ברקאי, זמורה ביתן, 1993.
לירושלים ובחזרה - דיווח אישי (1976), תרגם אהרן אמיר, עידנים, 1977.
דצמבר של הדיקאן (1982), תרגם חיים איזק, זב"מ, 1984.
הפה הגדול (1984), תרגם משה זינגר, זמורה ביתן, 1988.
רבים יותר מתים מלב שבור (1987), תרגם משה זינגר, זמורה ביתן, 1990.
גניבה (1989), תרגם אלי הירש, זמורה ביתן, 1994.
ממשות (1997), תרגם יונתן פרידמן, זמורה ביתן, 1999.
קשר בלרוסה ומשהו בשביל שיזכרו אותי, תרגום אירית מילר, זמורה ביתן, 1998
רוולסטין (2000), תרגם מיקי גורן, זמורה ביתן, 2001.
סול בלו, הסיפורים הנבחרים (2001), כנרת, זמורה ביתן, דביר, 2004.

לקריאה נוספת
 עדה אהרוני, הקול הפנימי ביצירתו של חתן פרס נובל סול בלו, הוצאת פרדס, 2007. 
 Ruth Miller, Saul Bellow, a Biography of the Imagination, St. Martin's Press, 1991 
 Ben Siegel, Gloria Cronin (eds.), Conversations with Saul Bellow, University Press of Mississippi, 1994 
 Zachary Leader, The Life of Saul Bellow: to Fame and Fortune, 1915-1964, Vol. 1, Knopf, 2015 
 Zachary Leader, The Life of Saul Bellow: Love and Strife, 1965-2005, Vol. 2, Knopf, 2018  
 James Atlas, Bellow: a Biography, Random House, 2000  
 Greg Bellow, Saul Bellow: a Son's Memoir, Bloomsbury, 2013

מבחר מאמרים על יצירתו
האריה המת והכלב החי, על מקומה של היהדות בכתבי סול באלו, מאת צפירה פורת, מאזנים מ"ב, תשל"ו 1976. 
הדו"ח האישי של סול בלו, מאת יעקב רבי, על המשמר, דצמבר 1976.
סול בלו בירושלים, מאת מיכאל ששר, ידיעות אחרונות, ינואר 1977.
 השלמות ומילואים לביביליוגרפיה בעברית על סול בלו, מאת יוסף ירושלמי, עלי-שיח 6, תשל"ט 1979.
ארבעה ניסיונות תיווך בין טקסטים יהודיים ואמריקניים: סופרים יהודים-אמריקנים לנוכח איום האנטישמיות בתקופת מלחמת העולם השנייה, מאת עופר שיף, הציונות כ"א, תשנ"ח 1998.
מסתבר שיש לבבות המקרינים יותר אהבה מאחרים, מאת אלן ללצ'וק, ארץ אחרת 29, תשס"ה 2005.

קישורים חיצוניים

 
 
 
 סול בלו, אנשי סגולה - יהודים זוכי פרס נובל, באתר בית התפוצות.
 על הזהות היהודית ביצירתו של סול בלו בכתבה על הספר של חוקרת יצירתו עדה אהרוני
 אריק גלסנר, על "הסיפורים הנבחרים" של סול בלו ו"מתנת המבולדט" של סול בלו, מרץ 2008

הערות שוליים 

סגל אוניברסיטת שיקגו
סופרים יהודים אמריקאים
זוכי פרס נובל לספרות
זוכי פרס נובל יהודים אמריקאים
זוכי פרס נובל יהודים קנדים
יהודים חברי האקדמיה האמריקאית לאמנויות ולמדעים
סגל קולג' בארד
זוכי מלגת גוגנהיים
זוכי הרצאת ג'פרסון
זוכי פרס הספר הלאומי האמריקאי
זוכי הפרס הלאומי לספרים יהודיים
זוכי פרס או. הנרי
בוגרי אוניברסיטת שיקגו
בוגרי אוניברסיטת ויסקונסין–מדיסון
זוכי פרס פוליצר: סיפורת
סוציאליסטים אמריקאים
אמריקאים ממוצא יהודי-ליטאי
אמריקאים שנולדו ב-1915
אמריקאים שנפטרו ב-2005
זוכי המדליה הלאומית לאמנויות
זוכי הפרס הספרותי של סנט לואיס